El Cadí La Seu tanca la fase regular a Cáceres en un partit de tràmit — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / El Cadí La Seu tanca la fase regular a Cáceres en un partit de tràmit
El Cadí La Seu tanca la fase regular a Cáceres en un partit de tràmit
Les urgellenques coneixeran aquest dissabte el rival dels 'play-off', que serà el primer classificat final El Sedis Hidrology va a la pista d'un rival directe, el Citroën-Automoció Badalona
Cadí La Seu 2014-2015 - Marta Montoliu (Foto: Agustí Peña)
Aquest dissabte a la tarda es juga l'última jornada de la Lliga Femenina de bàsquet. El Cadí La Seu jugarà, a 1/4 de 7 de la tarda, a la pista de l'Al-Qázeres Extremadura.
L'equip urgellenc afronta un matx de pur tràmit, sense res en joc, que aprofitarà per preparar els 'play-off'. Les noies de Miguel Ángel Ortega ja tenen confirmada la quarta posició final, mentre que les extremenyes ja saben que baixaran a la Lliga Femenina-2. L'Al-Qázeres, cuer de la lliga amb un balanç de 6-19, va confirmar el descens aquest dimecres en perdre a Girona. També ha perdut la categoria matemàticament el Campus Promete de Logroño, que actualment entrena Andreu Bou.
Aquest dissabte el Cadí coneixerà el rival de les semifinals. El primer lloc -que dóna avantatge de camp de cara a la final- se'l disputen el Perfumerías Avenida (líder amb un balanç de 23-2) i l'Spar Citylift Girona, que té un triomf menys però millor 'basket-average'.
A la Copa Catalunya masculina, el Sedis Hidrology també juga a fora. Aquest dissabte al vespre, el conjunt de Joan Carles Pié s'enfronta al Citroën-Automoció Badalona. El Sedis és ara mateix cinquè amb un balanç de 14-10, just per damunt dels badalonins.